ธนชาตลดดอกเบี้ยเงินกู้ 0.25%
ธนชาตลดดอกเบี้ยเงินกู้ MLR ลง 0.25% ช่วยกระตุ้นเศรษฐกิจพร้อมออกเงินฝากประจำ 10 เดือนดอกเบี้ยสูง
8 เม.ย. 2559

ธนชาตลดดอกเบี้ยเงินกู้ MLR ลง 0.25% ช่วยกระตุ้นเศรษฐกิจพร้อมออกเงินฝากประจำ 10 เดือนดอกเบี้ยสูง
นายสมเจตน์ หมู่ศิริเลิศ ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ประกาศลดอัตราดอกเบี้ยลูกค้ารายใหญ่ชั้นดี ประเภทเงินกู้แบบมีระยะเวลา หรือ MLR ลง 0.25%ต่อปีจากเดิมอัตราดอกเบี้ยอยู่ที่ 6.90%ต่อปี ปรับลดเป็น 6.65% ต่อปีโดยมีผลตั้งแต่วันที่ 8 เมษายน 2559 เป็นต้นไป เพื่อเป็นการช่วยเหลือประเทศชาติในด้านการกระตุ้นเศรษฐกิจและช่วยเหลือผู้ประกอบการตามนโยบายของรัฐบาล
นอกจากนี้ ในภาวะที่อัตราดอกเบี้ยต่ำทำให้ทางเลือกในการลงทุนและการออมของประชาชนมีไม่มาก ธนาคารจึงได้เพิ่มอัตราดอกเบี้ยเงินฝากให้สูงขึ้นเพื่อเป็นการช่วยเหลือประชาชน ด้วยการออกผลิตภัณฑ์ใหม่ คือบัญชีเงินฝากประจำพิเศษ 10 เดือน ให้ดอกเบี้ยสูงถึง 1.65% - 1.75%ต่อปี ฝากเริ่มต้นเพียง 1 แสนบาท
ผู้ฝากสามารถเลือกรับดอกเบี้ยเมื่อครบกำหนดหรือรับดอกเบี้ยทุกเดือนเข้าบัญชีออมทรัพย์ หรือกระแสรายวันอัตโนมัติโดยจะเปิดรับฝากตั้งแต่วันที่ 11 เมษายน 2559 เป็นต้นไป